太虛以黄樓賦見寄作詩爲謝
作者：蘇軾
朝代：宋

paragraphs: 我在黄樓上，欲作黄樓詩。
忽得故人書，中有黄樓詞。
黄樓高十丈，下建五丈旗。
楚山以爲城，泗水以爲池。
我詩無傑句，萬景驕莫隨。
夫子獨何妙，雨雹散雷椎。
雄辭雜今古，中有屈宋姿。
南山多磬石，清滑如流脂。
朱蠟爲摹刻，細妙分毫釐。
佳處未易識，當有來者知。